**Venäjän Grand Prix 2017** (virallisesti **2017 Formula 1 VTB Russian Grand Prix**, ven. Гран-при России 2017 года) oli Formula 1 -kauden 2017 neljäs osakilpailu. Se ajettiin 30. huhtikuuta Sotšin katuradalla.

Aika-ajoissa Ferrarin Sebastian Vettel ajoi uransa 47. paalupaikan, mikä päätti Mercedeksen 18 paalupaikan putken. Kilpailun voitti Valtteri Bottas, ensimmäistä kertaa urallaan.

Ennen Grand Prix -viikonloppua
------------------------------

Kaudella 2017 Venäjän Grand Prix ajettiin neljättä kertaa. Edellisellä kaudella 2016 kilpailun oli voittanut Nico Rosberg. Kilpailun pääsposorina toimi Venäjän toiseksi suurin pankkikonserni VTB.

Radan DRS-alueet sijaitsivat 1.–2. sekä 10.–13. mutkien välillä ja DRS-mittauspisteet puolestaan ennen 1. ja 10. mutkaa.

Ennen kilpailuviikonloppua Renault ilmoitti, että tallin varakuljettaja Sergei Sirotkin ajaa perjantain ensimmäisissä harjoituksissa Nico Hülkenbergin tilalla, ja Haas ilmoitti vaihtaneensa autojensa jarrut Brembosta Carbone Industrieen. McLaren Honda otti käyttöön uudistetun MGU-H-yksikön ja Sauber otti käyttöön uuden t-siiven, joka muistuttaa pitkälti McLaren Hondan t-siipeä.

Kauden edellisen Bahrainin kilpailun jälkeen Carlos Sainz sai kolmen lähtöruudun rangaistuksen, koska hänet katsottiin syylliseksi kolariin Lance Strollin kanssa.

Viikonlopun aikataulu ja sää
----------------------------

| Päivä | Aikataulu | Sessio | Sää | Ilma | Rata | Kosteus |
| --- | --- | --- | --- | --- | --- | --- |
| Paik. | Suomi |
| 28. huhtikuuta | 11:00–12:30 | 11:00–12:30 | 1. vapaat harjoitukset |  Aurinkoinen | 21 °C | 35–37 °C | 27–29 % |
| 15:00–16:30 | 15:00–16:30 | 2. vapaat harjoitukset |  Aurinkoinen | 22 °C | 36–38 °C | 30–31 % |
| 29. huhtikuuta | 12:00–13:00 | 12:00–13:00 | 3. vapaat harjoitukset |  Aurinkoinen | 19–20 °C | 33–37 °C | 41–43 °C |
| 15:00–16:00 | 15:00–16:00 | Aika-ajot |  Aurinkoinen | 21–24 °C | 39–40 °C | 34–37 % |
| 30. huhtikuuta | 15:00–17:00 | 15:00–17:00 | Kilpailu |  Puolipilvinen | 25 °C | 40 °C | 33–34 % |
| Lähde: |

Rengasseokset
-------------

*Pääartikkeli: Formula 1 -sarjan renkaat kaudella 2017*
Formula 1 -sarjassa kaudella 2017 on käytössä seitsemän erilaista rengassarjaa: viidet renkaat on tarkoitettu kuivalle kelille ja väli- ja sadekelin renkaat märälle radalle. Pirelli valitsi kilpailuviikonloppuun kuivan kelin rengasseoksista violettiraitaiset ultrapehmeät renkaat, punaraitaiset superpehmeät renkaat sekä keltaraitaiset pehmeät renkaat. Sääntöjen mukaan Pirelli toimittaa kilpailuviikonloppuun talleille kolme sadekelin rengassarjaa, neljä välikelin rengassarjaa ja yhden rengassarjan jokaisesta kolmesta kuivan kelin rengasseoksesta. Lisäksi tallit saavat vapaasti valita 10 rengassarjaa kolmesta Pirellin valitsemasta kuivan kelin rengasseoksesta.

Grand Prix -viikonloppu
-----------------------

### Perjantain harjoitukset

Perjantain ensimmäisissä harjoituksissa nopein oli Ferrarin Kimi Räikkönen ennen Mercedeksen Valtteri Bottasta. Ferrarin Sebastian Vettel ja Mercedeksen Lewis Hamilton kävivät molemmat loppuminuuteilla radan ulkopuolella viimeisessä mutkassa. Hamilton oli kolmas ja jäi 0,6 sekuntia Räikkösen kärkiajasta. Red Bullin Max Verstappen oli neljäs ennen Vetteliä ja tallikaveriaan Daniel Ricciardoa.

Venäläiskuljettaja Sergei Sirotkin sai kotiradallaan ajovastuuta Renault'lta, mutta hän joutui jättämään harjoitukset kesken, kun moottori sammui heti ensimmäisillä kierroksilla. Sirotkinin ajot päättyivät siihen, sillä Nico Hülkenberg palasi autonsa rattiin perjantain toisiin harjoituksiin.

Esteban Oconin Force India -auton moottorinkatteet irtosivat kesken ensimmäisten harjoitusten, kun ajoaikaa oli jäljellä noin 20 minuuttia. Ranskalaiskuski ehti ajaa 28 kierrosta ja jäi 10:nneksi.

McLaren oli vaihtanut ennen harjoituksia Stoffel Vandoornen autoon kauden neljännen voimayksikön, mutta sekin hajosi heti ensimmäisissä harjoituksissa. Talli joutui avaamaan voimayksikön harjoitusten jälkeen ja vaihtamaan sekä turbon että sen lämpöenergiaa kierrättävän MGU-H-yksikön. Tämä rikkoi kuitenkin sääntöjä, joiden mukaan kauden aikana saa käyttää vain neljää turboa ja neljää MGU-H-yksikköä, ja siksi Vandoorne sai kilpailuun 15 lähtöruudun rangaistuksen. Ensimmäisestä ylimääräisestä osasta tuli rangaistusta kymmenen lähtöruutua ja seuraavasta viisi.

Perjantain toisissa harjoituksissa nopein oli Ferrarin Vettel ja toinen hänen tallikaverinsa Räikkönen. Mercedeksen Bottas oli kolmas ja Hamilton neljäs. Red Bull oli vaikeuksissa, kun Verstappenin auton moottori sammui kesken toisten harjoitusten. Hän ehti kuitenkin ajaa 15 kierrosta ja tuli viidenneksi.

Ferrarin insinöörit havaitsivat perjantain harjoitusten jälkeen, että Räikkösen auton voimayksikössä oli jokin ongelma. Ongelman ratkaisemiseksi Ferrari joutui pyytämään poikkeuslupaa siihen, että tallin työntekijät saisivat työskennellä varikolla perjantain ja lauantain välisenä yönä. Tällainen poikkeuslupa on mahdollista saada kaksi kertaa kauden aikana. Muutoin työntekijät pääsevät varikolle vasta kolme tuntia ennen lauantain harjoitusten alkamista. Ferrarin työntekijät löysivät lopulta Räikkösen autosta viallisen sensorin pitkän etsinnän jälkeen, kun he olivat joutuneet purkamaan lähes koko voimayksikön.

### Lauantain harjoitukset

Lauantain harjoituksissa nopein oli Vettel, Räikkönen oli toinen, Bottas kolmas ja Hamilton neljäs. Ricciardon auto jäi kerran radan varteen. Myös Renault’n Jolyon Palmerin auto jäi paikoilleen, eikä hän päässyt ajamaan lainkaan. Palmerin moottori jouduttiin vaihtamaan aika-ajoja varten.

### Aika-ajot

Heti aika-ajojen alussa Sauberin, Toro Rosson ja Haasin kuljettajat yrittivät varmistaa jatkopaikan ultrapehmeitä renkaita käyttämällä, kun taas harjoituksia hallinnut Sebastian Vettel käytti superpehmeitä renkaita. Ultrapehmeiden renkaiden suorituskyky oli ollut yli sekunnin parempi viikonlopun ajan, mutta ne tarvitsivat pidemmän ajan lämmetäkseen ihannelämpötilaan. Ensimmäisen osion lopussa nähtiin ensin Sauber -kuljettaja Pascal Wehrleinin pyörähdys ja sen perään Renault -kuljettaja Jolyon Palmerin ulosajo. Molemmat putosivat jatkosta. Toisesta osiosta karsiutuivat myös Stoffel Vandoorne, Marcus Ericsson sekä Romain Grosjean.

Toisen osion alkaessa molemmat Williamsin kuljettajat lähtivät heti radalle. Tällä kertaa myös molemmat Ferrarin kuljettajat käyttivät ultrapehmeitä renkaita. Valtteri Bottas ajoi Sotšin rataennätyksen 1.33,264 ja Kimi Räikkönen oli toiseksi nopein. Fernando Alonso jäi toisen osion viimeiseksi ja putosi jatkosta. Muut putoajat olivat Carlos Sainz, Lance Stroll, Daniil Kvjat sekä Kevin Magnussen.

Kolmannessa osiossa Vettel ajoi paalupaikalle ja Räikkönen täydensi Ferrarin päivän sijoittumalla toiseksi. Vettelin paalupaikka oli Ferrarin ensimmäinen sitten vuoden 2015 Singaporen GP:n, ja Räikkösen toinen sija oli hänen paras sijoituksensa aika-ajoissa sitten Italian GP:n 2015. Ferrari oli saanut kummatkin autonsa eturiviin viimeksi vuonna 2008 Ranskan GP:ssä, kun Räikkönen ajoi paalupaikalle ja Felipe Massa oli toinen. Mercedeksen Valtteri Bottas ja Lewis Hamilton sijoittuivat kolmanneksi ja neljänneksi ja Red Bullin Daniel Ricciardo viidenneksi ennen Williamsin Felipe Massaa.

Jotta kuljettajat saisivat osallistua kilpailuun, heidän oli alitettava ensimmäisessä aika-ajo-osiossa 107 %:n aikaraja. Se lasketaan kertomalla osion nopein aika 1,07:llä. Venäjän GP:ssä 107 %:n aika oli 1.40,623, ja kaikki kuljettajat onnistuivat alittamaan sen.

#### Aika-ajojen tulokset

| Sija | Nro | Kuljettaja | Talli | Osioiden ajat | Lähtöruutu |
| --- | --- | --- | --- | --- | --- |
| 1. osio | 2. osio | 3. osio |
| 1 | 5 | Saksa Sebastian Vettel | Ferrari | 1.34,493 | 1.34,038 | **1.33,194** | 1 |
| 2 | 7 | Suomi Kimi Räikkönen | Ferrari | 1.34,953 | 1.33,663 | 1.33,253 | 2 |
| 3 | 77 | Suomi Valtteri Bottas | Mercedes | **1.34,041** | **1.33,264** | 1.33,289 | 3 |
| 4 | 44 | Yhdistynyt kuningaskunta Lewis Hamilton | Mercedes | 1.34,409 | 1.33,760 | 1.33,767 | 4 |
| 5 | 3 | Australia Daniel Ricciardo | Red Bull Racing-TAG Heuer | 1.35,560 | 1.35,483 | 1.34,905 | 5 |
| 6 | 19 | Brasilia Felipe Massa | Williams-Mercedes | 1.35,828 | 1.35,049 | 1.35,110 | 6 |
| 7 | 33 | Alankomaat Max Verstappen | Red Bull Racing-TAG Heuer | 1.35,301 | 1.35,221 | 1.35,161 | 7 |
| 8 | 27 | Saksa Nico Hülkenberg | Renault | 1.35,507 | 1.35,328 | 1.35,285 | 8 |
| 9 | 11 | Meksiko Sergio Pérez | Force India-Mercedes | 1.36,185 | 1.35,513 | 1.35,337 | 9 |
| 10 | 31 | Ranska Esteban Ocon | Force India-Mercedes | 1.35,372 | 1.35,729 | 1.35,430 | 10 |
| 11 | 55 | Espanja Carlos Sainz Jr. | Toro Rosso-Renault | 1.35,827 | 1.35,948 |  | 14 |
| 12 | 18 | Kanada Lance Stroll | Williams-Mercedes | 1.36,279 | 1.35,964 |  | 11 |
| 13 | 26 | Venäjä Daniil Kvjat | Toro Rosso-Renault | 1.35,984 | 1.35,968 |  | 12 |
| 14 | 20 | Tanska Kevin Magnussen | Haas-Ferrari | 1.36,408 | 1.36,017 |  | 13 |
| 15 | 14 | Espanja Fernando Alonso | McLaren-Honda | 1.36,353 | 1.36,660 |  | 15 |
| 16 | 30 | Yhdistynyt kuningaskunta Jolyon Palmer | Renault | 1.36,462 |  |  | 16 |
| 17 | 2 | Belgia Stoffel Vandoorne | McLaren-Honda | 1.37,070 |  |  | 20 |
| 18 | 94 | Saksa Pascal Wehrlein | Sauber-Ferrari | 1.37,332 |  |  | 17 |
| 19 | 9 | Ruotsi Marcus Ericsson | Sauber-Ferrari | 1.37,507 |  |  | 18 |
| 20 | 8 | Ranska Romain Grosjean | Haas-Ferrari | 1.37,620 |  |  | 19 |
| 107 % aika: 1.40,623 |
| Lähde: |
|

### Kilpailu

Ennen kilpailun alkua Mercedeksen tallipäällikkö Toto Wolff kertoi, että tallin kuljettajat saavat kilpailla tasaveroisesti toisiaan vastaan, jos he ovat yhtä nopeita. Mikäli toisella kuljettajalla on kuitenkin ongelmia, kuten Valtteri Bottaksella edellisessä kilpailussa, pitää hitaamman päästää nopeampi edelleen. Red Bull joutui työskentelemään viimeiseen asti Max Verstappenin auton kanssa teknisten ongelmien vuoksi, mutta hän kuitenkin pääsi varikolta mukaan kilpailuun. Verstappenin auto oli jäänyt radalle perjantain harjoituksissa, ja myös tallikaveri Daniel Ricciardolla oli ollut teknisiä ongelmia lauantain harjoituksissa. Kilpailun lämmittelykierroksella Fernando Alonson McLaren Honda sammui varikon portille, joten hän ei pystynyt osallistumaan kilpailuun, ja muut kuljettajat ajoivat ylimääräisen lämmittelykierroksen.

Kilpailun lähdössä Bottas nousi kolmannelta sijalta johtoon, jolloin Sebastian Vettel putosi toiseksi ja Kimi Räikkönen kolmanneksi. Romain Grosjean kolaroi ensimmäisellä kierroksella Jolyon Palmerin kanssa ja molemmat joutuivat keskeyttämään. Kolarin vuoksi turva-auto tuli radalle. Kilpailun viidennellä kierroksella Ricciardo joutui keskeyttämään jarruongelmien vuoksi. Seitsemännellä kierroksella Lewis Hamilton kertoi tiimiradiossa, että hänen autonsa moottorista katosivat ajoittain tehot, ja talli käski Hamiltonia jäähdyttämään moottoriaan.

Stoffel Vandoorne ja Kevin Magnussen saivat molemmat viiden sekunnin aikarangaistuksen ajauduttuaan radan toisessa mutkassa turva-alueelle. FIA oli määrännyt, että kyseisessä mutkassa ei saa ajaa leveäksi ja palata suoraan takaisin radalle.

27. kierroksen päätteeksi kilpailua johtanut Bottas kävi varikolla ja hänen autoonsa vaihdettiin superpehmeät renkaat. 29. kierroksella myös Räikköselle vaihdettiin superpehmeät renkaat. 35. kierroksella kilpailua johtanut Vettel meni varikolle, jolloin Bottas nousi takaisin kilpailun kärkeen. Vettel pystyi tuoreempien renkaiden avulla vielä taistelemaan johtopaikasta Bottaksen kanssa, mutta hän menetti mahdollisuutensa lopullisesti viimeisellä kierroksella ennen DRS-aluetta. Bottas pääsi nopeasti ohi Williamsin Felipe Massasta, joka oli kierroksen jäljessä, mutta Vettel jäi Massan taakse hieman pidemmäksi ajaksi. Ohitustilanteessa Vettel näytti Massalle keskisormea. Lopulta kilpailun voittoon ajoi Valtteri Bottas, ensimmäistä kertaa urallaan, ja Vettel sijoittui toiseksi. Räikkönen oli kolmas, Hamilton neljäs ja Verstappen viides.

Venäjän federaation presidentti Vladimir Putin luovutti Bottakselle osakilpailun voittajan palkinnon. Valmistajan palkinnon otti palkintokorokkeella vastaan Mercedeksen Tony Ross, ja kuljettajia haastatteli Eddie Jordan.

Formula 1.comin virallisessa äänestyksessä päivän kuljettajaksi valittiin Mercedeksen Valtteri Bottas.

Venäjän GP oli kaikkien aikojen neljäs Formula 1 -kilpailu, jossa ei tehty ensimmäisen kierroksen jälkeen yhtään ohitusta. Edellisen kerran niin oli käynyt vuonna 2009 Euroopan GP:ssä Valencian katuradalla, ja muut kilpailut olivat surullisenkuuluisa vuoden 2005 Yhdysvaltain GP ja vuoden 2003 Monacon GP.

#### Kilpailun tulokset

Palkintokoroke

| Sija | Nro | Kuljettaja | Valmistaja | Kierrokset | Aika/Keskeytys | Lähtöruutu | Pisteet |
| --- | --- | --- | --- | --- | --- | --- | --- |
| **1.** | 77 | Suomi **Valtteri Bottas** | **Mercedes** | 52 | 1:28.08,743 | 3 | **25** |
| **2.** | 5 | Saksa **Sebastian Vettel** | **Ferrari** | 52 | +0,617 | 1 | **18** |
| **3.** | 7 | Suomi **Kimi Räikkönen** | **Ferrari** | 52 | +11,000 | 2 | **15** |
| **4.** | 44 | Yhdistynyt kuningaskunta **Lewis Hamilton** | **Mercedes** | 52 | +36,230 | 4 | **12** |
| **5.** | 33 | Alankomaat **Max Verstappen** | **Red Bull Racing-TAG Heuer** | 52 | +1.00,416 | 7 | **10** |
| **6.** | 11 | Meksiko **Sergio Pérez** | **Force India-Mercedes** | 52 | +1.26,788 | 9 | **8** |
| **7.** | 31 | Ranska **Esteban Ocon** | **Force India-Mercedes** | 52 | +1.35,004 | 10 | **6** |
| **8.** | 27 | Saksa **Nico Hülkenberg** | **Renault** | 52 | +1.36,188 | 8 | **4** |
| **9.** | 19 | Brasilia **Felipe Massa** | **Williams-Mercedes** | 51 | +1 kierros | 6 | **2** |
| **10.** | 55 | Espanja **Carlos Sainz** | **Toro Rosso-Renault** | 51 | +1 kierros | 14 | **1** |
| **11.** | 18 | Kanada Lance Stroll | Williams-Mercedes | 51 | +1 kierros | 11 |  |
| **12.** | 26 | Venäjä Daniil Kvjat | Toro Rosso-Renault | 51 | +1 kierros | 12 |  |
| **13.** | 20 | Tanska Kevin Magnussen | Haas-Ferrari | 51 | +1 kierros | 13 |  |
| **14.** | 2 | Belgia Stoffel Vandoorne | McLaren-Honda | 51 | +1 kierros | 20 |  |
| **15.** | 9 | Ruotsi Marcus Ericsson | Sauber-Ferrari | 51 | +1 kierros | 18 |  |
| **16.** | 94 | Saksa Pascal Wehrlein | Sauber-Ferrari | 50 | +2 kierrosta | 17 |  |
| **Kesk.** | 3 | Australia Daniel Ricciardo | Red Bull Racing-TAG Heuer | 5 | Jarrut | 5 |  |
| **Kesk.** | 8 | Ranska Romain Grosjean | Haas-Ferrari | 0 | Kolari (Palmer) | 19 |  |
| **Kesk.** | 30 | Yhdistynyt kuningaskunta Jolyon Palmer | Renault | 0 | Kolari (Grosjean) | 16 |  |
| **DNS** | 14 | Espanja Fernando Alonso | McLaren-Honda | 0 | Voimayksikkö | 15 |  |
| Lähde: |
|

#### Johtokierrokset

| Nro | Kuljettajat | Talli | Kierrokset |
| --- | --- | --- | --- |
| 77 | Suomi Valtteri Bottas | Mercedes | 1–27 |
| 5 | Saksa Sebastian Vettel | Ferrari | 28–35 |
| 77 | Suomi Valtteri Bottas | Mercedes | 35–52 |
|

#### DHL Fastest Pitstop

Kilpailun nopeimman varikkopysähdyksen teki Red Bull -talli kuljettajansa Max Verstappenin kanssa.

| Sija | Talli | Kuljettaja | Aika |
| --- | --- | --- | --- |
| **1.** | Red Bull Racing | Alankomaat Max Verstappen | 2,33 sekuntia |
| **2.** | Mercedes | Suomi Valtteri Bottas | 2,36 sekuntia |
| **3.** | Williams | Kanada Lance Stroll | 2,54 sekuntia |
|

Kilpailun jälkeen
-----------------

Valtteri Bottaksesta tuli Formula 1 -historian 107. osakilpailuvoittaja ja samalla viides suomalainen Formula 1 -kilpailun voittanut kuljettaja. Aikaisemmat suomalaisvoittajat ovat Keke Rosberg, joka voitti viisi osakilpailua, Mika Häkkinen (20 voittoa), Kimi Räikkönen (20 voittoa) ja Heikki Kovalainen, joka voitti yhden osakilpailun. Edellisen kerran suomalaiskuljettaja oli voittanut neljä vuotta sitten, kun Räikkönen voitti kauden 2013 Australian GP:n. Se oli myös Bottaksen ensimmäinen Formula 1 -osakilpailu.

FIA:n tuomaristossa viikonlopun ajan toimivat Mika Salo, Paul Gutjahr ja Silvia Bellot. Tuomaristo ei rankaissut kilpailun jälkeen kumpaakaan osapuolta ensimmäisellä kierroksella sattuneesta Romain Grosjeanin ja Jolyon Palmerin välisestä kolarista.

|  |  |  |
| --- | --- | --- |
| "| Olen ylpeä hänestä. Hänellä oli kovasti paineita, kun nelinkertainen maailmanmestari oli hänen takanaan. Hän ei tehnyt yhtäkään virhettä kilpailun lopussa. Juhlimme varmasti tätä tulosta, koska tämä on hänen ensimmäinen voittonsa. | "|
| **– Toto Wolff Valtteri Bottaksen ensimmäisestä voitosta.**  |

#### Sijoitukset kilpailun jälkeen

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

Kuljettajien pisteet| Sijoitus | Kuljettaja | Pisteet |
| --- | --- | --- |
| 1. | Saksa Sebastian Vettel | 86 |
| 2. | Yhdistynyt kuningaskunta Lewis Hamilton | 73 |
| 3. | Suomi Valtteri Bottas | 63 |
| 4. | Suomi Kimi Räikkönen | 49 |
| 5. | Alankomaat Max Verstappen | 35 |

 | 

Valmistajien pisteet|  | Sijoitus | Valmistaja | Pisteet |
| --- | --- | --- | --- |
|  | 1. | Saksa Mercedes | 136 |
|  | 2. | Italia Ferrari | 135 |
|  | 3. | Itävalta Red Bull Racing | 57 |
|  | 4. | Intia Force India | 31 |
|  | 5. | Yhdistynyt kuningaskunta Williams | 18 |

 |

* **Huom!**: Vain viiden parhaan sijoitukset sisällytetty.

Muuta
-----

* Lance Strollin uran ensimmäinen maaliin ajettu kilpailu.
* Valtteri Bottaksen uran ensimmäinen voitto.

Lähteet
-------

1. ↑  Q3: Kimi Räikköseltä superonnistuminen! Valtteri Bottaksen paalu karkasi viimeiseen sektoriin *SuomiF1.com*.  29.4.2017. Viitattu 29.4.2017.
2. ↑  Richards, Giles: Sebastian Vettel takes pole for F1’s Russian GP in Ferrari lockout *Theguardian.com*.  29.4.2017. Viitattu 30.4.2017.
3. ↑  Baldwin, Alan: Vettel ends Mercedes streak with Ferrari pole *Reuters.com*.  29.4.2017. Viitattu 30.4.2017.
4. 1 2  Race - Bottas takes nail-biting maiden win in Russia *Formula1.com*.  30.4.2017. Viitattu 30.4.2017.
5. ↑  Benson, Andrew: Lewis Hamilton battles back as Nico Rosberg wins Russian Grand Prix *BBC.com*.  1.5.2016. Viitattu 30.4.2017.
6. ↑  VTB Group becomes title partner for Russia *Formula1.com*.  23.2.2017. Viitattu 30.4.2017.
7. ↑  Russia *Formula 1® - The Official F1® Website*. Viitattu 30.4.2017. (englanniksi)
8. 1 2  Renault päästää venäläiskuljettajansa irti Sotshissa *SuomiF1.com*.  27.4.2017. Viitattu 27.4.2017.
9. ↑  Grosjean upbeat about Haas brake switch *Formula1.com*.  28.4.2017. Viitattu 28.4.2017.
10. 1 2  Vandoorne set for Sochi grid drop *Formula1.com*.  28.4.2017. Viitattu 28.4.2017.
11. ↑  Noble, Jonathan: Sauber introduces McLaren-style T-wing *Motorsport.com*.  29.4.2017. Viitattu 30.4.2017. [vanhentunut linkki]
12. ↑  Sainz hit with three-place grid drop for Stroll clash *Formula1.com*.  16.4.2017. Viitattu 29.4.2017.
13. ↑  Großer Preis von Russland in Sotschi 2017 - Formel 1 bei Motorsport-Total.com *www.motorsport-total.com*. Viitattu 28.4.2017. (saksaksi)
14. 1 2  Pirelli announce tyre choices for Bahrain and Russia *Formula1.com*.  19.4.2017. Viitattu 19.4.2017.
15. ↑  Tyres and wheels *Formula1.com*. Formula One World Championship Limited.  Arkistoitu 23.11.2016. Viitattu 27.4.2017. (englanniksi)
16. 1 2 3 4  Rämänen, Antti: Räikkönen ja Bottas kärkikaksikkona! Suomalaisilla upea alku viikonloppuun *MTV.fi*.  28.4.2017. Viitattu 28.4.2017.
17. ↑  Video: F1-ratojen väriläiskään kauneusvirhe – moottorin katteet lensivät ilmaan *MTV.fi*.  28.4.2017. Viitattu 28.4.2017.
18. ↑  Rämänen, Antti: F1:ssä jaetaan jo kauden ensimmäiset moottorirangaistukset *MTV.fi*.  28.4.2017. Viitattu 28.4.2017.
19. ↑  Rämänen, Antti: Ferrarilta myrskyvaroitus Mercedekselle *MTV.fi*.  28.4.2017. Viitattu 28.4.2017.
20. ↑  P2: Ferrarit kärjessä, Räikkönen ja Bottas kärkikolmikossa *SuomiF1.com*.  28.4.2017. Viitattu 28.4.2017.
21. ↑  Aittoniemi, Janne: Ferrari löysi vian Kimi Räikkösen autosta – iso remontti yöllä ennen aika-ajoja *IS.fi*.  30.4.2017. Viitattu 30.4.2017.
22. ↑  P3: Ferrarit jyräsivät – Kimi Räikkönen ja Valtteri Bottas loistovauhdissa! *SuomiF1.com*.  29.4.2017. Viitattu 29.4.2017.
23. ↑  Palomäki, Janne: Q1: Ferrari-kuskit leikittelivät renkailla - Bottas täräytti pohjat! *Iltalehti.fi*.  29.4.2017. Viitattu 29.4.2017.
24. 1 2 3 4  Nyrhinen, Matti: Räikkönen hävisi paalupaikan 59 tuhannesosalla – näin ääritiukka aika-ajo eteni *MTV.fi*.  29.4.2017. Viitattu 29.4.2017.
25. 1 2  Palomäki, Janne: Vettel tykitti paalulle, Räikkönen kakkosruutuun - Bottas kyykytti taas Hamiltonia! *Iltalehti.fi*.  29.4.2017. Viitattu 29.4.2017.
26. ↑  2017 FORMULA 1 VTB RUSSIAN GRAND PRIX - QUALIFYING *Formula1.com*.  29.4.2017. Viitattu 29.4.2017.
27. 1 2 3 4 5  Heinonen, Toni: LIVE: Bottas uskomattomalla esityksellä avausvoittoon – näin Venäjän GP eteni *MTV.fi*.  30.4.2017. Viitattu 30.4.2017.
28. ↑  Live: Follow the Russian GP as it happens *Motorsport.com*.  30.4.2017. Viitattu 30.4.2017. [vanhentunut linkki]
29. ↑  Salminen, Solmu: Tappio Valtterille sai Sebastian Vettelin raivostumaan - törkeä ele Williams-kuskille! *Iltalehti.fi*.  1.5.2017. Viitattu 1.5.2017.
30. ↑  Koivunen, Tommi: Bottas ja Räikkönen naureskelivat Putinin kanssa – näin keskustelu eteni *IS.fi*.  30.4.2017. Viitattu 30.4.2017.
31. ↑  Driver of the Day *Formula1.com*.  30.4.2017. Viitattu 30.4.2017.
32. ↑  Suomalaisjuhlan taustalla tylsä totuus – ei yhtään ohitusta! *SuomiF1.com*.  30.4.2017. Viitattu 30.4.2017.
33. ↑  Гран-при России по автогонкам «Формулы-1»  30.4.2017. Sotši, Krasnodarin aluepiiri, Venäjä:  engl. *The Russian Presidential Press and Information Office*. Viitattu 3.3.2018. (venäjäksi)
34. ↑  2017 FORMULA 1 VTB RUSSIAN GRAND PRIX - RACE RESULT *Formula1.com*.  30.4.2017. Viitattu 30.4.2017.
35. ↑  2017 DHL Fastest Pit Stop Award *Formula1.com*. Viitattu 1.5.2017.
36. ↑  Valtteri Bottas liittyi komeaan seuraan – tässä ovat suomalaiset F1-voittajat! *SuomiF1.com*.  30.4.2017. Viitattu 30.4.2017.
37. ↑  Valtteri Bottakselle uran ensimmäinen F1-voitto! *MTV.fi*.  30.4.2017. Viitattu 30.4.2017.
38. ↑  Williams takes comfort from solid Bottas debut *Crash.net*.  17.3.2013. Viitattu 30.4.2017. [vanhentunut linkki]
39. ↑  Russland-Facts: Alles, was du wissen musst! *Motorsport-Total.com*. Viitattu 30.4.2017. (saksaksi)
40. ↑  No further action over Palmer-Grosjean clash *Formula1.com*.  30.4.2017. Viitattu 30.4.2017.
41. ↑  Heinonen, Toni: Mercedes-pomo lupasi Bottakselle juhlat – jättikehut myös Räikköselle *MTV.fi*.  30.4.2017. Viitattu 30.4.2017.

Osakilpailut Formula 1 -kaudella 2017

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  Australia |  Kiina |  Bahrain |  Venäjä |  Espanja |  Monaco |  Kanada |  Azerbaidžan |  Itävalta |  Britannia |
|  Unkari |  Belgia |  Italia |  Singapore |  Malesia |  Japani |  Yhdysvallat |  Meksiko |  Brasilia |  Abu Dhabi |

VenäjäFormula 1 -luokan Venäjän Grand Prix’t

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 1950-luku | *1950* | *1951* | *1952* | *1953* | *1954* | *1955* | *1956* | *1957* | *1958* | *1959* |
| 1960-luku | *1960* | *1961* | *1962* | *1963* | *1964* | *1965* | *1966* | *1967* | *1968* | *1969* |
| 1970-luku | *1970* | *1971* | *1972* | *1973* | *1974* | *1975* | *1976* | *1977* | *1978* | *1979* |
| 1980-luku | *1980* | *1981* | *1982* | *1983* | *1984* | *1985* | *1986* | *1987* | *1988* | *1989* |
| 1990-luku | *1990* | *1991* | *1992* | *1993* | *1994* | *1995* | *1996* | *1997* | *1998* | *1999* |
| 2000-luku | *2000* | *2001* | *2002* | *2003* | *2004* | *2005* | *2006* | *2007* | *2008* | *2009* |
| 2010-luku | *2010* | *2011* | *2012* | *2013* | 2014 | 2015 | 2016 | 2017 | 2018 | 2019 |
| 2020-luku | 2020 | 2021 | *2022* | *2023* | *2024* | *2025* | *2026* | *2027* | *2028* | *2029* |
| Radat | Sotši Autodrom (2014–2021) |